ไฟแนนซ์ทูเดย์
เรื่องราวความวุ่นวายภายในธนาคารออมสินดูท่าจะยังไม่สงบ แม้ที่ผ่านมา วิรุฬ เตชะไพบูลย์ รมช.คลัง
23 มี.ค. 2555

เรื่องราวความวุ่นวายภายในธนาคารออมสินดูท่าจะยังไม่สงบ แม้ที่ผ่านมา วิรุฬ เตชะไพบูลย์ รมช.คลัง 
จะเทกแอ็กชันเรียกประชุมธนาคารรัฐในการกำกับดูแลมา “หย่าศึก” แล้ว แต่ก็ยังไม่เป็นผล แถมฟากกรรมการยังลุยปรับโครงสร้างการอนุมัติสินเชื่อใหม่ เพราะไม่ไว้ใจกระบวนการเก่า 
...ด้านตัวแทน สหภาพแรงงานฯ พนักงานธนาคารออมสิน เตรียมฮึ่มๆ รวมพลตบเท้าขอเข้าพบ “วิรุฬ” เร็วๆ นี้ เพื่อชี้แจงถึงสภาพแบงก์ตอนนี้ที่งานปล่อยสินเชื่อแทบเดินไม่ได้ เพราะขาดคนอนุมัติ เนื่องจากตอนนี้ยังจับตัวไม่ติดว่าใครมีอำนาจในการอนุมัติสินเชื่อบ้าง ส่งผลให้ลูกค้าประชาชนที่ต้องการกู้เงินเดือดร้อนกันไปหมด 
...แม้ กิตติรัตน์ ณ ระนอง รองนายกรัฐมนตรีและ รมว.คลัง หรือ “เสี่ยโต้ง” จะสั่งรูดซิปปากผู้ที่เกี่ยวข้อง ห้ามพูดเรื่องนโยบายพักหนี้ลูกหนี้ดีรายละไม่เกิน 5 แสนบาท หรือโครงการให้รางวัลคนดีแบบรายวัน แต่เรื่องมันฮอตเกินห้ามใจ ทำให้ต้องกลายเป็นข่าวรายวัน 
ยิ่งได้ข่าวว่ามีการส่งอดีตผู้บริหารแบงก์รัฐมานั่งหัวโต๊ะประชุม เพื่อเค้นมาตรการสนองการเมือง ยิ่งทำให้สื่อสนใจว่าโฉมหน้าโครงการที่ว่านี้จะออกมาซื้อเสียง...เอ๊ย ซื้อใจชาวบ้านในรูปแบบไหนกันแน่ 
...นอกจากนี้ “เสี่ยโต้ง” ยังบ่นน้อยใจเรื่องที่สื่อหาว่าจะดองเรื่องภาษีที่ดินและสิ่งปลูกสร้างไว้ในลิ้นชัก นั่นก็เพราะเคยไปให้ข่าวว่าเรื่องนี้ยังไม่ใช่เรื่องเร่งด่วน 
ล่าสุดได้ข่าวว่า “เสี่ยโต้ง” เรียกข้อมูลจากกระทรวงการคลังเอามาดูแล้ว คาดว่าถ้าไม่มีการปรับ ครม.ใน 1-2 เดือนนี้ เชื่อว่าโครงการนี้อาจมีลุ้น แหม เดี๋ยวจะหาว่าดูแลแต่ผลประโยชน์ให้คนรวย ไม่ช่วยสังคมคนยากคนจนชิมิคะ
...สาวชิกทั้งหลายไม่ควรพลาด พิทยา วรปัญญาสกุล รองประธานเจ้าหน้าที่บริหาร สายงาน Synergy Business เคทีซี ชวนสาวกสินค้าแบรนด์เนมช็อปกระเป๋าเก๋ๆ หลากหลายสไตล์ ในงาน “REEBONZ MOBIL Luxury Fashion On The Go...” วันที่ 23-24 มี.ค.นี้ ที่คริสตัลดีไซน์ เซ็นเตอร์ จัดเต็มสำหรับสมาชิกบัตรเครดิตเคทีซี รับเงินคืน 3% ทุกยอดการใช้จ่าย พร้อมรับส่วนลดเพิ่ม 10-15% หรือผ่อน 0% นาน 10 เดือน